ตลาดหุ้นเอเชียปรับขึ้นบ่ายนี้ จับตาข้อมูลจ้างงานสหรัฐศุกร์นี้
ตลาดหุ้นเอเชียปรับตัวสูงขึ้นในการซื้อขายช่วงบ่ายวันนี้ ในขณะที่ตลาดหุ้นโตเกียวปรับตัวขึ้นขานรับเงินเยนที่อ่อนค่าลง ส่วนดอลลาร์ออสเตรเลียอ่อนค่าลงภายหลังจากที่ได้มีการเผยตัวเลขว่างงานที่อยู่ระดับสูงสุดนับตั้งแต่ปี 2545
6 ส.ค. 2558

สำนักข่าวอินโฟเควสท์ รายงานตลาดหุ้นเอเชียปรับตัวสูงขึ้นในการซื้อขายช่วงบ่ายวันนี้ ในขณะที่ตลาดหุ้นโตเกียวปรับตัวขึ้นขานรับเงินเยนที่อ่อนค่าลง ส่วนดอลลาร์ออสเตรเลียอ่อนค่าลงภายหลังจากที่ได้มีการเผยตัวเลขว่างงานที่อยู่ระดับสูงสุดนับตั้งแต่ปี 2545
ดัชนี HSI ตลาดหุ้นฮ่องกงปิดภาคเช้าที่ 24,404.38 จุด ลดลง 109.78 จุด, -0.45%  ดัชนี SENSEX ตลาดหุ้นอินเดียเปิดวันนี้ที่ 28,291.88 จุด เพิ่มขึ้น 68.80 จุด, +0.24% ส่วนดัชนีเซี่ยงไฮ้คอมโพสิตปิดเช้าอ่อนตัว 0.3% แตะ 3,682.031
บริษัทมาร์กิต ซึ่งเป็นบริษัทสำรวจข้อมูลทางการเงิน เปิดเผยว่า ดัชนีผู้จัดการฝ่ายจัดซื้อ (PMI) ขั้นสุดท้ายสำหรับภาคบริการของสหรัฐ ดีดตัวขึ้นสู่ระดับ 55.7 ในเดือนก.ค. จากตัวเลขเบื้องต้นที่ 55.2 และสูงกว่าที่นักวิเคราะห์คาดไว้ที่ระดับ 55.0 โดยได้แรงหนุนจากการขยายตัวในการจ้างงานและธุรกิจใหม่
สำหรับข้อมูลเศรษฐกิจที่ได้มีการเผยแพร่ในวันนี้ ได้แก่ ออสเตรเลียเผยตัวเลขจ้างงานเดือนก.ค.เพิ่มขึ้น 38,500 ราย จากระดับเดือนมิ.ย. และยังเป็นสถิติที่ปรับตัวสูงขึ้นถึงเกือบ 4 เท่า  ในขณะที่อัตราว่างงานเพิ่มขึ้นแตะ 6.3% จากระดับที่ได้มีการทบทวนก่อนหน้านี้ที่ 6.1%
ก่อนหน้านี้ ผู้ว่าการธนาคารกลางออสเตรเลียคาดการณ์ว่า อัตราว่างงานจะสูงขึ้นจากระดับเดิม  ทั้งนี้ นักลงทุนต่างรอดูการเปิดเผยข้อมูลจ้างงานนอกภาคการเกษตรของสหรัฐที่จะมีการเปิดเผยในวันศุกร์ที่จะถึงนี้ เพื่อใช้ประกอบการพิจารณาเรื่องแนวโน้มการปรับขึ้นอัตราดอกเบี้ยของธนาคารกลางสหรัฐ (เฟด)
ผลการสำรวจนักวิเคราะห์ระบุว่า กระทรวงแรงงานสหรัฐจะรายงานตัวเลขการจ้างงานนอกภาคเกษตรประจำเดือนก.ค.เพิ่มขึ้น 215,000 ตำแหน่งในเดือนก.ค. โดยลดลงจากระดับ 223,000 ตำแหน่งในเดือนมิ.ย. ขณะที่คาดว่าอัตราการว่างงานจะทรงตัวที่ระดับ 5.3% ซึ่งเป็นระดับต่ำสุดในรอบกว่า 7 ปี